b"\n_START_ARTICLE_\nFrank Zappa\n_START_SECTION_\nZgodnje \xc5\xbeivljenje in vplivi\n_START_PARAGRAPH_\nFrank Zappa se je rodil v Baltimoru, Maryland, 21. decembra 1940 Francisu Zappi (rojen v Partinicu, Sicilija) in Rose Marie Colimore (ki je bila tri\xc4\x8detrt italijanske krvi, vklju\xc4\x8dno s sicilijanskimi koreninami ter \xc4\x8detrt Francozinja). Bil je najstarej\xc5\xa1i izmed \xc5\xa1tirih otrok (imel je \xc5\xa1e dva brata in sestro). Ko je bil \xc5\xa1e otrok, se je njegova dru\xc5\xbeina pogosto selila, saj je njegov o\xc4\x8de, kemik in matematik, v ameri\xc5\xa1ki obrambni industriji zamenjal veliko slu\xc5\xbeb._NEWLINE_Kot otrok je bil Zappa pogosto bolan, pestile so ga astma, bole\xc4\x8dine v u\xc5\xa1esih in problemi s sinusi. Leta 1952 se je dru\xc5\xbeina preseljevala predvsem zaradi Frankove astme. Najprej so se ustalili v Montereyu v Kaliforniji, potem so zamenjali ve\xc4\x8d krajev: Claremont, El Cajon, San Diego. V tem \xc4\x8dasu so star\xc5\xa1i Franku kupili gramofon, kar je zbudilo njegovo zanimanje za glasbo, saj je za\xc4\x8del zbirati vinilke. Prav tako je imela nanj velik vpliv televizija, kar se v njegovem kasnej\xc5\xa1em delu ka\xc5\xbee v citatih iz \xc5\xa1pic razli\xc4\x8dnih oddaj ter reklamnih spotov._NEWLINE_Prve plo\xc5\xa1\xc4\x8de, ki jih je Zappa za\xc4\x8del zbirati, so bili singli R&B-ja. Tako je za\xc4\x8del ustvarjati veliko zbirko, ki jo je dopolnjeval do konca \xc5\xbeivljenja. Zanimali so ga tudi razni instrumenti, \xc5\xa1e posebej pa so ga privla\xc4\x8dili zvoki bobnov in tolkala. Pri dvanajstih, ko je dobil mali boben, se je za\xc4\x8del u\xc4\x8diti osnove orkestralnih tolkal. Za klasi\xc4\x8dno glasbo se je za\xc4\x8del zanimati po tem, ko ga je zanjo navdu\xc5\xa1il \xc4\x8dlanek v reviji LOOK, kjer je bila opisana kompozicija Ionisation Edgarda Var\xc3\xa8sa, in sicer z naslednjimi besedami: \xc2\xbb\xc4\x8dudna me\xc5\xa1anica bobnov in drugih neprijetnih zvokov\xc2\xab. Zappa je plo\xc5\xa1\xc4\x8do z Var\xc3\xa8sovo glasbo na\xc5\xa1el po celoletnem iskanju; tako se je za\xc4\x8dela njegova ljubezen do modernih klasikov._NEWLINE_Zappa je odra\xc5\xa1\xc4\x8dal v enaki meri pod vplivom avantgardistov, kot so Var\xc3\xa8se, Igor Stravinski in Anton Webern, kot tudi pod vplivom lokalnih R&B- in doo woop skupin ter modernega jazza. Tudi skozi svojo kariero je pogosto zavra\xc4\x8dal mainstream in bil do njega kriti\xc4\x8den, na socialnem, politi\xc4\x8dnem in glasbenem podro\xc4\x8dju, kar je kazal tudi v svojih satiri\xc4\x8dnih pesmih in albumih, kjer se je posmehoval iz psihedelije, bubblegum popa, rock opere in disca._NEWLINE_Leta 1955 se je Zappova dru\xc5\xbeina preselila v Lancaster, kmetijsko mesto ob pu\xc5\xa1\xc4\x8davi Mojave. Frankova mati ga je spodbujala pri njegovem zanimanju za glasbo. Sicer ni marala Var\xc3\xa8sove glasbe, vendar mu je kljub temu za petnajsti rojstni dan podarila telefonski klic s skladateljem. Na \xc5\xbealost je bil Var\xc3\xa8s ta \xc4\x8das v Evropi, zato se je Frank pogovarjal z njegovo \xc5\xbeeno. Pozneje je od njega prejel \xc5\xa1e pismo v katerem se mu je skladatelj zahvalil za zanimanje in mu pripovedoval o kompoziciji \xc2\xbbD\xc3\xa9serts\xc2\xab, ki jo je tisti \xc4\x8das ustvarjal. Povabil ga je tudi na sre\xc4\x8danje v New Yorku, vendar se nista nikoli sre\xc4\x8dala, saj je Var\xc3\xa8se leta 1965 umrl. Zappa je obdr\xc5\xbeal pismo do konca \xc5\xbeivljenja._NEWLINE_Do 15-ega leta je Zappa obiskoval \xc5\xa1est razli\xc4\x8dnih srednjih \xc5\xa1ol. Kot dijak se je velikokrat dolgo\xc4\x8dasil in motil pouk z otro\xc4\x8djim spakovanjem. Fakulteto je zapustil po prvem semestru, tako je celo \xc5\xbeivljenje zavra\xc4\x8dal formalno izobra\xc5\xbeevanje. Svoje otroke je vodil v \xc5\xa1olo le do njihovega 15-ega leta, saj ni hotel pla\xc4\x8dati nadaljnjega \xc5\xa1olanja._NEWLINE_Zappovo zanimanje v skladanje je z leti raslo, v zadnjem letu \xc5\xa1olanja je \xc5\xbee skladal, pisal aran\xc5\xbemaje in dirigiral avantgardne koncerte za \xc5\xa1olski orkester._NEWLINE_Med \xc5\xa1olanjem na Mission Bay High School v San Diegu, se je Zappa kot bobnar pridru\xc5\xbeil svoji prvi skupini, The Ramblers. Kljub temu, da je bil v poznej\xc5\xa1i karieri predvsem pevec in kitarist, se vpliv klasi\xc4\x8dne glasbe na bobnanje ka\xc5\xbee tudi v njegovih poznej\xc5\xa1ih bandih, ki so bili znani po odli\xc4\x8dnih bobnarjih in tolkalistih. Njegova dela, kot npr. \xc2\xbbThe Black Page\xc2\xab, so znana po zapletenih ritmih, hitrih spremembah tempa, hitrih in po\xc4\x8dasnih udarcih, razli\xc4\x8dnih prehodih in improvizacijah._NEWLINE_Med \xc5\xa1olanjem na Antelope Valley High School leta 1956 je Zappa spoznal Dona Van Vlieta (bolj znanega pod umetni\xc5\xa1kih imenom Captain Beefheart). Takrat je igral v lokalni skupini The Blackouts. Njihov \xc4\x8dlan je bil tudi Euclid James \xc2\xbbMotorhead\xc2\xab\xc2\xa0Sherwood, ki je bil pozneje \xc4\x8dlan Mothers of Invention. Zappa in Van Vliet sta postala dobra prijatelja, sodelovala sta na nekaterih njunih albumih v poznih \xc5\xa1estdesetih in sedemdesetih, npr. Van Vlietov album Trout Mask Replica, ki ga je produciral Zappa, in album Bongo Fury Mothers of Invention iz leta 1975. Pozneje sta se odtujila, vendar sta ostala v kontaktu do Zappove smrti._NEWLINE_Leta 1957 je Zappa prejel svojo prvo kitaro. Med drugimi je nanj vplival Johnny \xc2\xbbGuitar\xc2\xab Watson, ki ga je Zappa povabil k sodelovanju na mnogih albumih. Razvil je svojevrsten inovativen stil igranja ter tako postal eden najbolj cenjenih elektri\xc4\x8dnih kitaristov svojega \xc4\x8dasa._NEWLINE_Junija 1958 je kratek \xc4\x8das delal v ogla\xc5\xa1evanju, kar je prav tako vplivalo na njegovo delo v naslednjih letih. Ogla\xc5\xa1evalne tehnike je skupaj z elementi dadaizma in nadrealizma uporabljal v svoji glasbi, prav tako pa tudi na nekaterih naslovnicah svojih albumov in svojih filmih ter glasbenih videih._NEWLINE_Leta 1959 se je preselil v Los Angeles in tam prebil ostanek \xc5\xbeivljenja.\n_START_SECTION_\n\xc5\xa0estdeseta\n_START_PARAGRAPH_\nMed Zappovimi prvimi profesionalnimi snemanji je bila tudi filmska glasba za dva nizkoprora\xc4\x8dunska filma The World's Greatest Sinner (1962) in Run Home Slow (1965). Leta 1963 je za\xc4\x8del s poklicnim igranjem okoli Los Angelesa. Kupil je manj\xc5\xa1i snemalni studio Pal Recording Studio v Cucamongi ter ga preimenoval v \xc2\xbbStudio Z\xc2\xab. Za\xc4\x8del je z vsakodnevnim rutinskim 12-urnim delom, kar je pozneje po\xc4\x8del \xc5\xa1e ve\xc4\x8dino \xc5\xbeivljenja._NEWLINE_Medtem je dobil ponudbo 100 $ za glasbo na fantov\xc5\xa1\xc4\x8dini. Zappa in njegova prijateljica sta posnela posnetek z nepravo \xc2\xbberoti\xc4\x8dno\xc2\xab\xc2\xa0vsebino. Na \xc5\xbealost je bila stranka policist pod krinko in je Zappa pre\xc5\xbeivel deset dni v zaporu, ker naj bi dobavljal pornografske posnetke. Ta dogodek je bil le eden v vrsti mnogih, ki so ga izoblikovali v proti-oblastni\xc5\xa1ko osebnost._NEWLINE_Po kratki karieri profesionalnega pisca pesmi - njegovo elegijo \xc2\xbbMemories of El Monte\xc2\xab\xc2\xa0je posnela Doo-wop skupina The Penguins - se je kot kitarist leta 1964 pridru\xc5\xbeil lokalni R&B-skupini The Soul Giants. Kmalu je prevzel vodstvo skupine in preimenoval skupino v The Mothers. Postopoma so postajali bolj znani na Los Angeleski \xc2\xbbunderground freak\xc2\xab\xc2\xa0sceni in leta 1965 jih je opazil Tom Wilson, znan producent izvajalcev kot sta Bob Dylan in Simon & Garfunkel. Wilson je bil v tistem \xc4\x8dasu eden redkih Afro-Ameri\xc4\x8danov, ki so delali za znano zalo\xc5\xbebo. Privedel jih je k zalo\xc5\xbebi Verve, ki je u\xc5\xbeivala sloves modernih jazz plo\xc5\xa1\xc4\x8d v \xc5\xa1tiridesetih in petdesetih, zdaj pa se je odlo\xc4\x8dila da spodbudi razvoj popa in rocka, predvsem v umetni\xc5\xa1ki in eksperimentalni smeri. Zalo\xc5\xbeba Verve je nepopustljivo vztrajala, da se je bend preimenoval v The Mothers of Invention, saj je beseda \xc2\xbbMother\xc2\xab\xc2\xa0pomenila okraj\xc5\xa1avo za \xc2\xbbmotherfucker\xc2\xab\xc2\xa0(dobesedno \xc2\xbbmamojeba\xc4\x8d\xc2\xab), ki pa je v pogovornem jeziku pomenila dobrega glasbenika. V tistem \xc4\x8dasu se je Zappa seznanil z dolgoletnim mened\xc5\xbeerjem Herbom Cohenom._NEWLINE_S producentom Wilsonom so The Mothers posneli svoj prvi dvojni album Freak Out! (1966), me\xc5\xa1anico R&B-ja, doo-wopa in eksperimentiranja. Pesmi na tem albumu povezuje skupna tema. Wilson je skupaj z Zappo produciral tudi drugi album, Absolutely Free (1967), na tretjem pa je sodeloval le kot izvr\xc5\xa1ilni producent, Zappa pa je prevzel produciranje naslednjih The Mothers in solo albumov. Pravzaprav je bil tudi na prvih dveh albumih Zappa odgovoren za vse odlo\xc4\x8ditve glede glasbe, Wilson pa mu je pomagal pri vstopu v glasbeno industrijo ter mu priskrbel finan\xc4\x8dne vire. Takrat je Wilson Zappo seznanil z The Animals; sodeloval je pri pesmi \xc2\xbbAll Night Long\xc2\xab\xc2\xa0na njihovem albumu Animalism (1966)._NEWLINE_Zappov drugi in tretji album sta prelomna v rabi \xc2\xbbcut-up\xc2\xab\xc2\xa0tehnike (rezanje trakov ipd.). Na Absolutely Free je Zappa nadaljeval s pesmimi, ki so govorile o hinav\xc5\xa1\xc4\x8dini in konformnosti ameri\xc5\xa1ke dru\xc5\xbebe, s prikrito alegori\xc4\x8dnim namigovanjem na \xc2\xbbundeground\xc2\xab\xc2\xa0oz. alternativno kulturo. Naslednji album, We're Only In It For The Money (1968), vsebuje nekaj najbolj nenavadnih monta\xc5\xbe v pop glasbi. Z njim je Zappa satiri\xc4\x8dno kritiziral hipije in flower power pojavo. Naslovnica je parodija na Sgt Pepper's Lonely Hearts Club Band od The Beatles._NEWLINE_Istega leta je Zappa posnel \xc5\xa1e dva albuma: Lumpy Gravy kot solo album (pod imenom Francis Vincent Zappa ) in doo-wop album Cruising with Ruben & the Jets z The Mothers. Na Lumpy Gravy, posnetem z orkestrom so uporabljene nove snemalne tehnike, Zappa je za njegovo monta\xc5\xbeo porabil devet mesecev._NEWLINE_V poznih \xc5\xa1estdesetih se je Zappa izoblikoval kot umetnik. \xc5\xa0e ve\xc4\x8d se je ukvarjal z monta\xc5\xbeo. Na dvojnem albumu Uncle Meat je skladba \xc2\xbbKing Kong\xc2\xab, ki je zmontirana iz raznih studijskih in koncertnih posnetkov. Zappa je svoj skladateljski pristop imenoval \xc2\xbbkonceptualna kontinuiteta\xc2\xab, saj je njegova glasba zajemala elemente mnogih razli\xc4\x8dnih zvrsti. Besedila so bila satiri\xc4\x8dna, melodije prevzete iz popa, na instrumentalne dele pa je vplivala improvizacija iz jazza. Pogosto se njegov zvok tega \xc4\x8dasa zaradi neurejenih monta\xc5\xbe zdi kaoti\xc4\x8den, v ozadju se razlo\xc4\x8dijo tudi monologi, vse skupaj pa ustvarja razpoznaven kriti\xc4\x8den koncept._NEWLINE_Znan je postal po posnemanju glasbenih fraz, ki so ga navdu\xc5\xa1ile - ena njegovih najbolj znanih in pogostih \xc2\xbbcitatov\xc2\xab\xc2\xa0je bil rif iz dolgoletnega hita v \xc5\xa1estdesetih \xc2\xbbLouie Louie\xc2\xab, ki se velikokrat ponovi v razli\xc4\x8dnih oblikah skozi njegovo celotno kariero. Primeri takih pesmi so \xc5\xa1e: \xc2\xbbMy Sharona\xc2\xab, \xc2\xbbStayin' Alive\xc2\xab, \xc2\xbbDo You Really Want to Hurt Me?\xc2\xab, \xc2\xbbLet's Dance\xc2\xab, \xc2\xbbWhip It\xc2\xab, \xc2\xbbOwner of a Lonely Heart\xc2\xab\xc2\xa0ter klasi\xc4\x8dna dela kot so npr. Pomladno obredje, Bol\xc3\xa9ro in The Planets._NEWLINE_V poznih \xc5\xa1estdesetih je za\xc4\x8del tudi redno snemati svoje koncerte in si s\xc4\x8dasoma nabral obse\xc5\xbeen arhiv koncertnih posnetkov. V osemdesetih so bili nekateri izdani v zbirki dvanajstih CD-jev You Can't Do That on Stage Anymore. Zaradi njegove strogosti pri natan\xc4\x8dnem ogla\xc5\xa1evanju in usklajevanju instrumentov na koncertih je v sedemdesetih lahko studijske posnetke kombiniral s koncertnimi in obratno. Pozneje je tudi kombiniral posnetke razli\xc4\x8dnih skladb v nove kompozicije, ne glede na tempo ali takt. To je poimenoval ksenohronija (ang. xenochrony)._NEWLINE_\xc4\x8ceprav so jih kritiki in glasbeniki hvalili, mnogi so jih tudi posnemali, mainstream ob\xc4\x8dinstvo pogosto ni razumelo njihove glasbe in obna\xc5\xa1anja, zato so bili velikokrat predmet posmeha. Ker je veliki skupini primanjkovalo denarja in zaradi notranjih nesoglasij je leta 1969 razpadla, vendar so se mnogi \xc4\x8dlani pozneje \xc5\xa1e pridru\xc5\xbeili Zappi. Ostali posnetki tega obodbja so bili zbrani na albumih Weasels Ripped My Flesh (1969) in Burnt Weeny Sandwich (1970)._NEWLINE_Po tem, ko je razpustil prvotno zasedbo Mothers, je Zappa posnel solo instrumentalni album Hot Rats z mo\xc4\x8dnimi vplivi jazza, bluesa in R&B-ja. Z njim so med drugimi igrali tudi violinist Don \xc2\xbbSugarcane\xc2\xab\xc2\xa0Harris, bobnar John Guerin, multi-instrumentalist Ian Underwood in basist Shuggie Otis. Ta album je ostal eden njegovih najbolj popularnih in najdostopnej\xc5\xa1ih \xc5\xa1ir\xc5\xa1emu ob\xc4\x8dinstvu, pomembno je vplival tudi na nadaljnji razvoj jazz fusiona._NEWLINE_Tisti \xc4\x8das je sodeloval tudi na dvojnem albumu Trout Mask Replica Captaina Beefhearta (ki je sodeloval na Hot Rats), prav tako pa tudi na albumih Alica Coopra, Tima Buckleya, Wild Man Fischera in The GTOs.\n_START_SECTION_\nSedemdeseta\n_START_PARAGRAPH_\nV za\xc4\x8detku sedemdesetih je Zappa sestavil novo zasedbo The Mothers. Med njenimi \xc4\x8dlani so bili britanski bobnar Aynsley Dunbar, jazz klaviaturist George Duke, biv\xc5\xa1i \xc4\x8dlan The Mothers Ian Underwood, Jeff Simmons (bas, ritem kitara) in trije \xc4\x8dlani The Turtles: basist Jim Pons, ki je bil pred tem pevec v skupini The Leaves, ter pevca Mark Volman in Howard Kaylan, ki sta zaradi pravnih problemov na odru prevzela ime \xc2\xbbThe Phlorescent Leech and Eddie\xc2\xab\xc2\xa0ali kraj\xc5\xa1e \xc2\xbbFlo & Eddie\xc2\xab._NEWLINE_Prvi album nove zasedbe je bil Chunga's Revenge, ki mu je sledil soundtrack za film 200 Motels, na katerem je sodeloval tudi The Royal Philharmonic Orchestra. V tistem \xc4\x8dsau je \xc4\x8dlan The Mothers tudi George Duke, ki pa je zapustil skupino in se pridru\xc5\xbeil Cannonballu Adderleyu, zamenjal pa ga je Don Preston, \xc4\x8dlan prvotne zasedbe The Mothers. Slednji je nastopal v filmu, ni pa ustvarjal glasbe zanj._NEWLINE_Temu dvojnemu albumu sta sledili dve live plo\xc5\xa1\xc4\x8di, Fillmore East (junij 1971) in Just Another Band From L.A., na katerem najdemo dvajsetminutno skladbo \xc2\xbbBilly The Mountain\xc2\xab, Zappovo satiro na rock opero._NEWLINE_V letih 1971\xe2\x80\x9372 je Zappa izdal dva zelo jazzovska albuma Waka/Jawaka in The Grand Wazoo. Koncem leta 1972 je znova za\xc4\x8del koncertirati po turnejah, sprva z zmanj\xc5\xa1anim big bandom, s katerim je posnel The Grand Wazoo, imenovanim tudi \xc2\xbbPetit Wazoo\xc2\xab. Pozneje je sestavljal razne skupine, katerih \xc4\x8dlani so bili med drugimi tudi Ian Underwood (klaviature, pihala), Ruth Underwood (vibrafon, ksilofon), Sal Marquez (trobenta, vokal), Napoleon Murphy Brock (saksofon, flavta, vokal), Bruce Fowler (pozavna), Tom Fowler (bas kitara), Chester Thompson (bobni), Ralph Humphrey (bobni), George Duke (klaviature, vokal) in Jean-Luc Ponty (violina) ._NEWLINE_Nadaljeval je s tr\xc5\xbeno uspe\xc5\xa1nimi jazz fusion albumi One Size Fits All, Apostrophe, Over-Nite Sensation in Roxy & Elsewhere, ki jih je posnel z The Mothers, katere \xc4\x8dlani so se stalno menjavali._NEWLINE_V sredini sedemdesetih je Zappa pripravil posnetke za box set \xc5\xa1tirih LP-jev L\xc3\xa4ther, na katerem so zbrani vsi Zappovi stili, od rocka do klasike in jazza. Zalo\xc5\xbebo Warner Bros. Records je izdajo zbirke zavrnila, zato je Zappa dovolil radijski postaji KROQ v Los Angelesu, da skladbe kljub temu predvaja, da bi si jih poslu\xc5\xa1alci lahko posneli na kasete. Zbirka L\xc3\xa4ther je bila izdana posthumno, \xc5\xa1ele leta 1996._NEWLINE_22. novembra 1975 je s skupino nastopil tudi v ledeni dvorani ljubljanske Hale Tivoli - oble\xc4\x8den v do tal segajo\xc4\x8d pla\xc5\xa1\xc4\x8d in z volneno kapo na glavi._NEWLINE_L. 1976 je bilo konec sodelovanja med Zappo in njegovim dolgoletnim mened\xc5\xbeerjem Herom Cohenom. Njun razdor je bil med drugim tudi posledica spora z zalo\xc5\xbebo Warner Bros.._NEWLINE_V poznih sedemdesetih se je Zappa dvakrat pojavil na popularnem \xc5\xa1ovu Saturday Night Live televizije NBC. Decembra 1976, ko so ga povabili kot glasbenega gosta, je Zappa improviziral z Johnom Belushijem. L. 1978 pa se je pojavil kot igralec v razli\xc4\x8dnih ske\xc4\x8dih._NEWLINE_L. 1979 je Zappa izdal dva kontroverzna albuma Sheik Yerbouti in Joe's Garage. Slednji govori o prepovedi svobode govora. Na tem albumu je Zappa uporabil t. i. ksenohronijo, me\xc5\xa1al je studijske in koncertne posnetke. Po reviji Modern Drummer je Joe's Garage imenovan za enega od 25-ih najbolj\xc5\xa1ih bobnarskih posnetkov vseh \xc4\x8dasov. Sheik Yerbouti je bil tr\xc5\xbeno uspe\xc5\xa1en predvsem zaradi pesmi \xc2\xbbBobby Brown (Goes Down)\xc2\xab, ki so jo na ameri\xc5\xa1kih radiih zaradi kontroverznega besedila prepovedali, v Evropi pa se je album dosegel visoko mesto na mnogih glasbenih lestvicah. Popularen je bil \xc5\xa1e dolgo po izdaji, saj je leta 1992 znova pristal na norve\xc5\xa1ki lestvici.\n_START_SECTION_\nOsemdeseta\n_START_PARAGRAPH_\nL. 1981 je Zappa izdal dvojni album You Are What You Is, ki je tako kot mnogi njegovi predhodniki, postal znan po zna\xc4\x8dilnem cini\xc4\x8dnem humorju. Prav tako je znan po tem, da je na njem nastopil kitarski virtuoz Steve Vai, ki je z Zappo sodeloval na turneji jeseni 1980. \xc5\xa0e istega leta je bil izdan live album Tinsel Town Rebellion. Na tem je Zappa uporabil sprechstimme, me\xc5\xa1anico med pripovedovanjem in petjem, ki sta jo prva uporabljala Arnold Sch\xc3\xb6nberg in Alban Berg._NEWLINE_Tega leta je Zappa izdal tri instrumentalne albume Shut Up 'N Play Yer Guitar, Shut Up 'N Play Yer Guitar Some More in The Return of the Son of Shut Up 'N Play Yer Guitar, katerih imena nakazujejo, da se je Zappa na njih osredoto\xc4\x8dil na svoje kitaristi\xc4\x8dno delo, tudi improvizacijo. Posneti so bili na koncertih v letih 1977\xe2\x80\x931980. Pozneje so bili izdani v skupnem paketu. L. 1988 sledi nadaljevanje tega albuma s posnetki iz let 1981\xe2\x80\x931982 in 1984, Guitar. Tretji kitaristi\xc4\x8dni album je Trance-Fusion, ki ga je Zappa kon\xc4\x8dal tik pred smrtjo, izdan pa je bil leta 2006. Posnet je bil v letih 1979\xe2\x80\x931980._NEWLINE_Maja 1982 je izdal Ship Arriving Too Late to Save a Drowning Witch, na katerem je tudi njegov najbolj prodajan singl \xc2\xbbValley Girl\xc2\xab, ki se je zavihtel na 32. mesto na Billboard lestvicah. Zappova h\xc4\x8derka Moon Unit se je v improviziranem besedilu posmehovala iz zoprnega slenga najstnic iz doline San Fernando._NEWLINE_Naslednje leto je sledila izdaja dveh razli\xc4\x8dnih projektov, prvi je bil rock album The Man From Utopia, na katerem je Zappa v pesmih \xc2\xbbDangerous Kitchen\xc2\xab\xc2\xa0in \xc2\xbbThe Jazz Discharge Party Hats\xc2\xab\xc2\xa0uporabil t. i. sprechstimme, ki ga je uvedel na Tinseltown Rebellion. Drugi album je bil prvi Zappov izdelek, ki ga je v celoti izvedel orkester. Na seriji albumov London Symphony Orchestra je dirigiral Kent Nagano. Zappa z orkestrom ni bil zadovoljen, saj izvedbe niso bile popolne. Pred snemanjem skladbe \xc2\xbbStrictly Genteel\xc2\xab\xc2\xa0je del orkestra od\xc5\xa1el na pija\xc4\x8do, zato je bilo veliko dela s poznej\xc5\xa1im urejanjem posnetka, da je Zappa dosegel primerno razli\xc4\x8dico._NEWLINE_Proti koncu kariere se je Zappa veliko ukvarjal s synclavierjem. L. 1984 je v roku nekaj mesecev izdal ve\xc4\x8d albumov: Boulez Conducts Zappa: The Perfect Stranger, Thing-Fish, Francesco Zappa, Them or Us. Na albumu Francesco Zappa je Zappa s synclavierjem izvedel dela istoimenskega italijanskega baro\xc4\x8dnega skladatelja. Ni dokazov, da bi bila Frank in Francesco v sorodu._NEWLINE_Album Jazz From Hell iz leta 1986 je Zappi prinesel prvega grammyja v leta 1988 za najbolj\xc5\xa1i album instrumentalnega rocka. Razen ene kitarske sola\xc5\xbee, je bil album narejen izklju\xc4\x8dno s synclavierjem. \xc4\x8ceprav je album instrumentalen je bil pri Meyer Music Markets prodajan z oznako neprimernih besedil (oznaka, ki jo je vpeljala RIAA v sodelovanju s PMRC, odborom, ki je menil, da rock in ostale popularne zvrsti glasbe spodbujajo nasilje, samomore ipd. pri mladini)._NEWLINE_Njegova zadnja turneja z rockovskim bendom je potekala leta 1988 z dvanajst\xc4\x8dlansko zasedbo, ki pa je zaradi notranjih nesoglasij razpadla, \xc5\xa1e preden je bila turneja kon\xc4\x8dana. Posnetki s turneje so zbrani na albumih Broadway The Hard Way, The Best Band You Never Heard in Your Life (na njem so zbrane priredbe raznih svetovnih uspe\xc5\xa1nic od\xc2\xa0\xc2\xbbStairway to Heaven\xc2\xab\xc2\xa0do Bol\xc3\xa9ra itd.), Make a Jazz Noise Here (predvsem eksperimentalna glasba). Nekaj posnetkov s te turneje je mogo\xc4\x8de najti tudi na You Can't Do That on Stage Anymore, Vol. 4 in 6._NEWLINE_V poznih osemdesetih se je Zappa zelo za\xc4\x8del zanimati za politiko in je svoje mlaj\xc5\xa1e obo\xc5\xbeevalce tudi spodbujal k volitvam. Premi\xc5\xa1ljeval je tudi o kandidaturi za predsednika ZDA._NEWLINE_V tem \xc4\x8dasu je Zappa izdal mnoge izmed svojih klasi\xc4\x8dnih albumov iz \xc5\xa1estdesetih, sedemdesetih in osemdesetih, na novem mediju - CD-ju v posodobljeni razli\xc4\x8dici. Nekateri obnovljeni posnetki so do\xc5\xbeiveli negativne kritike, saj je Zappa ponekod popravljal dele sklad, ki so bili slab\xc5\xa1e kakovosti, s svojo trenutno skupino. Zaradi teh o\xc4\x8ditkov je album We're Only In It For The Money izdal dvakrat, drugi\xc4\x8d s popravljenimi originalnimi posnetki.\n_START_SECTION_\nDevetdeseta\n_START_PARAGRAPH_\nV zgodnjih devetdesetih je Zappa na \xc5\xbeeljo \xc4\x8de\xc5\xa1koslova\xc5\xa1kega predsednika in njegovega dolgoletnega obo\xc5\xbeevalca V\xc3\xa1clava Havela obiskal \xc4\x8ce\xc5\xa1koslova\xc5\xa1ko ter bil povabljen za delo svetovalca pri vladi za trgovino, kulturno dedi\xc5\xa1\xc4\x8dino in turizem. Zappa je ponudbo navdu\xc5\xa1eno sprejel in se za\xc4\x8del sre\xc4\x8devati z uradniki razli\xc4\x8dnih korporacij zainteresiranih v vlaganje na \xc4\x8ce\xc5\xa1koslova\xc5\xa1kem. \xc4\x8cez nekaj tednov je ameri\xc5\xa1ka vlada zahtevala, da se dogovor z Zappom prekine, zato ga je Havel imenoval za neuradnega kulturnega ata\xc5\xa1eja._NEWLINE_Kmalu pa je bilo Zappovo politi\xc4\x8dno udejstvovanje postavljeno na stranski tir. Leta 1991 je namre\xc4\x8d zbolel za rakom na prostati. Po tem je Zappa na glasbenem podro\xc4\x8dju usmeril v ustvarjanje modernih orkestralnih in synclavierskih del._NEWLINE_Kljub bolezni je v septembru 1992 sodeloval kot gostujo\xc4\x8di dirigent z orkestrom \xc2\xbbEnsemble Modern\xc2\xab\xc2\xa0na turneji po Nem\xc4\x8diji in Avstriji, kjer so igrali njegove skladbe z albuma The Yellow Shark._NEWLINE_Tik pred smrtjo, leta 1993 je kon\xc4\x8dal Civilization, Phaze III, ve\xc4\x8dje synclaviersko delo, ki ga je za\xc4\x8del \xc5\xbee v osemdesetih. V intervjujih je izjavljal, da je s synclavierjem delal na stotinah del, od katerih je ve\xc4\x8dina ostala nedokon\xc4\x8danih._NEWLINE_Umrl je v starosti 52 let, 4. decembra 1993, zaradi raka na prostati. Pokopali so ga na neozna\xc4\x8denem grobu na pokopali\xc5\xa1\xc4\x8du Westwood Village Memorial Park Cemetery v Westwoodu, Kalifornija."